ভারত বনাম পাকিস্তান— মহারণে এগিয়ে কে! সৌরভ গঙ্গোপাধ্যায় জানিয়ে দিলেন, সম্ভবনা ৫০-৫০! ভারত-পাকিস্তান যে কোনও দলই জিততে পারে। এক অনুষ্ঠানে মহারাজ জানান, ‘‘ফিফটি ফিফটি ম্যাচ হতে চলেছে।’’ এশিয়া কাপে ১১বারের মুখোমুখি সাক্ষাতে ভারত এগিয়ে ৬-৫ ফলাফলে। এবার অবশ্য বিরাট কোহলিকে ছাড়াই নামতে হবে। দলের একনম্বর তারকা না থাকায় কোনও সমস্যা হবে না, এমনটাই বলে দিচ্ছেন মহারাজ। দাদার দাবি, ‘‘বিরাটের অনুপস্থিতি কোনও ফ্যাক্টর হবে না। এমনিতেই ভারত ভাল দল।’’

এই বিষয়ে অন্যান্য খবর

কোহলি না থাকায় আক্রমের স্বস্তি, সৌরভের বাজি ভারত


এশিয়া কাপের ইতিহাসে ভারত সবথেকে সফলতম দল। ছ’বারই চ্যাম্পিয়ন হয়েছে। অন্যদিকে, পাকিস্তানে ট্রফি গিয়েছে মাত্র দু’বার।
এশিয়া কাপে ভারতের স্কোয়াডে মহারাজ আবার ঋষভ পন্থ না থাকায় অবাক। অনেকেই ধোনির পরে ঋষভ পন্থকেই ভারতীয় ক্রিকেটের পরবর্তী উইকেট কিপার ধরছেন। ইংল্যান্ড সফরে সুযোগ পেয়েই ব্যাট হাতে ভেলকি দেখিয়েছেন। সৌরভ নিজের এক কলামে লিখেছেন, ‘‘ধোনির কাছে এশিয়া কাপ ভীষণই গুরুত্বপূর্ণ হতে চলেছে। ইংল্যান্ডে মনে হচ্ছিল ধোনির ফর্মে সামান্য বিচ্যুতি ঘটেছে। তাই ওঁকে নির্বাচকদের কাছে প্রমাণ করতে হবে, দলের কাছে এখনও কতটা গুরুত্বপূর্ণ ও।’’
এরপরেই বেহালার বাসিন্দা জানিয়েছেন, ‘‘ওভালে ঋষভের ব্যাটিংয়ের আগেই এশিয়া কাপের দল নির্বাচন হয়ে গিয়েছিল। আমি নিশ্চিত যেভাবে শেষ ইনিংসে ও ব্যাট করেছে, ও সীমিত ওভারের ক্রিকেটের জন্যও প্রস্তুত। পন্থকে স্কোয়াডে না দেখতে পেয়ে আমি বেশ অবাক।’’
বাঙালি ক্রিকেটের আইকনের আরও সংযোজন, ‘‘কোনও সন্দেহ নেই বুধবারের ম্যাচ ঘিরে অনেক হাইপ থাকবে। তবে দু’দলের কাছে গুরুত্বপূর্ণ হবে গোটা টুর্নামেন্টে ফোকাস করা। এক ম্যাচ জেতার থেকে টুর্নামেন্ট জেতাটা বেশি প্রয়োজন।’’